xml version="1.0" encoding="UTF-8"?


Az Európai Unió C 12/2019


| | | |
| --- | --- | --- |
| | | ISSN 1977-0979 |
| Az Európai Unió Hivatalos Lapja | | C 12 |
| European flag | | |
| Magyar nyelvű kiadás | Tájékoztatások és közlemények | 62. évfolyam 2019. január 11. |

---

| | | |
| --- | --- | --- |
| Tartalom | | Oldal |
| | IV   Tájékoztatások | |
| | AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK | |
| | Európai Parlament | |
| 2019/C 12/01 | [A COSAC LX. plenáris ülése – Bécs, 2018. november 18–20. – A COSAC LX. ülésének hozzájárulása](http://publications.europa.eu/resource/uriserv/OJ.C_.2019.012.01.0001.01.HUN.xhtml) | [1](#C_2019012HU.01000101.doc) |

---

| | |
| --- | --- |
| HU | |

---

IV Tájékoztatások

AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK

Európai Parlament

| | | | |
| --- | --- | --- | --- |
| 11.1.2019 | HU | Az Európai Unió Hivatalos Lapja | C 12/1 |

---

A COSAC LX. PLENÁRIS ÜLÉSE

Bécs, 2018. november 18–20.

A COSAC LX. ülésének hozzájárulása

(2019/C 12/01)

1.   BIZTONSÁG ÉS AZ ILLEGÁLIS MIGRÁCIÓ ELLENI KÜZDELEM

| | | |
| --- | --- | --- |
| | 1.1. | A COSAC emlékeztet rá, hogy a migráció olyan átfogó és egységes uniós megközelítésére van szükség, amely koherenciát teremt a belső és a külső politikák között, érvényesíthető valamennyi migrációs útvonalra és az Unió alapját képező elvekből és értékekből indul ki. Ezért jogszerű, biztonságos és rendezett migrációs politikára van szükség, megfelelően tiszteletben tartva a menedékhez való jogot és a visszatoloncolás elutasításának elvét. Az irreguláris migrációval és a kényszerű lakóhely-változtatással kapcsolatos emberi, szociális és politikai kihívásokra adandó hosszú távú és hatékony válasz kibővített együttműködést igényel a származási és a tranzitországokkal, valamint a nemzetközi oltalomban részesülő menekülteknek vagy a menedéket keresőknek otthont adó harmadik országokkal, egy olyan szélesebb körű partnerség részeként, amely segít az említett jelenségek mélyebb okainak kezelésében, szétzúzva az embercsempészek és -kereskedők üzleti modelljét. A COSAC azt is hangsúlyozza, hogy szükség van a Közös Európai Menekültügyi Rendszer megreformálására – beleértve egy teljes hatáskörrel rendelkező uniós Menekültügyi Ügynökséget –, amely a felelősség és a szolidaritás méltányos egyensúlyát megteremtve elősegíti a 2018. június 28-i európai tanácsi következtetések (5) és (6) bekezdésének végrehajtását. |

| | | |
| --- | --- | --- |
| | 1.2. | A COSAC véleménye szerint nagyobb erőfeszítéseket kell tenni az EU külső határainak védelmére, elejét véve az EU-ba irányuló illegális határátlépéseknek, kiküszöbölve az embercsempészetet és -kereskedelmet, valamint megelőzve, hogy életek vesszenek oda a tengereken. A COSAC elismeri Schengen és Schengen reformjának jelentőségét, beleértve a schengeni bővítési folyamat továbbvitelét is, amennyiben az Unió külső határainak védelmét szolgáló valamennyi feltétel teljesül. Hangsúlyozza továbbá, hogy szükség van az irreguláris migránsok hatékony visszafordításának jelentős fokozására, a nemzetközi és az uniós jog alapelveivel összhangban. Az októberi Európai Tanács következtetéseinek megfelelően a COSAC fenntartja, hogy a jelenlegi visszafogadási megállapodásokat maradéktalanul és valamennyi uniós tagállam tekintetében nem diszkriminatív módon végre kell hajtani, valamint hogy új hivatalos visszafogadási megállapodásokat kell kötni, létrehozva és felhasználva minden vonatkozó uniós szakpolitikát, eszközt és módszert a szükséges előrelépéshez. További erőfeszítéseket kell tenni az EU–Törökország nyilatkozat teljes körű végrehajtása érdekében minden uniós tagállam felé. |

| | | |
| --- | --- | --- |
| | 1.3 | A COSAC üdvözli a Bizottság visszatérési irányelvre, Menekültügyi Ügynökségre, valamint Európai Határ- és Partvédelmi Ügynökségre vonatkozó javaslatait [(1)](#ntr1-C_2019012HU.01000101-E0001), biztosítva a források lehető leghatékonyabb felhasználását és kidolgozva a külső határok felügyeletével kapcsolatos közös minimumelőírásokat, tiszteletben tartva ugyanakkor a tagállamok felelősségét és hatásköreit és gondoskodva a hatékony parlamenti ellenőrzésről. A COSAC egyidejűleg felhívja valamennyi érintett felet, hogy mozdítsák elő a megbeszéléseket, amelyeknek célja megállapodás elérése a dublini rendelet – méltányosabb megközelítést alkalmazó és tényleges tehermegosztást előirányzó – reformjának kérdésében. A COSAC hangsúlyozza, hogy sürgősen megoldást kell találni a Közös Európai Menekültügyi Rendszerre, és felhívja a Tanácsot, hogy folytassa munkáját a mielőbbi megegyezés érdekében. |

| | | |
| --- | --- | --- |
| | 1.4. | A COSAC emlékeztet rá, hogy az uniós állam- és kormányfők 2018. szeptember 19–20-án Salzburgban informális találkozóra gyűltek össze, hogy megvitassák a belső biztonság legfontosabb kérdéseit, számba vették az elért eredményeket és – egyebek mellett – megegyeztek a kiberbűnözés, -manipuláció és félretájékoztatás minden formája elleni küzdelem fokozásában. E tekintetben a COSAC intézkedéseket sürget a jogellenes és rossz szándékú kibertevékenységek, valamint az internet felhasználásával folytatott jogellenes és rossz szándékú tevékenységek elleni küzdelem, valamint az erőteljes kiberbiztonság kiépítése érdekében, tiszteletben tartva – különösen a magánélet védelmét illetően – az alapvető jogokat. A jogalkotási ciklus végére a Bizottság valamennyi közelmúltbeli javaslatával kapcsolatban be kell fejezni a munkát. |

| | | |
| --- | --- | --- |
| | 1.5. | A COSAC hangsúlyozza a radikalizálódás és a terrorizmus megelőzése, valamint a rájuk való hatékony válaszadás erősítését célzó intézkedések fontosságát. Támogatja az információs rendszerek és adatbázisok interoperabilitásának javítása irányába tett legutóbbi lépéseket, valamint az Unió válságkezelő képességének és az uniós és nemzeti válságkezelési mechanizmusok koherenciájának és hatékonyságának erősítését. |

2.   A JÓLÉT ÉS A VERSENYKÉPESSÉG FELÉ A DIGITALIZÁCIÓ ÚTJÁN

| | | |
| --- | --- | --- |
| | 2.1. | A COSAC hangsúlyozza, hogy ha fenntartható módon biztosítani kívánjuk az EU jólétét és versenyképességét, akkor a szabályozási környezetnek a gyors technológiai fejlődéssel összhangban szintén változnia kell. Alapvetően fontos, hogy az EU következetesen tartózkodjon a túlszabályozástól és előrelépjen az innováció és a digitalizáció terén. |

| | | |
| --- | --- | --- |
| | 2.2. | A COSAC felhívja a társjogalkotókat, hogy gyorsítsák fel munkájukat a digitális adózásra és a legutóbbi adatgazdasági csomagra vonatkozó – a Bizottság által 2018. áprilisban ismertetett – javaslatokon, valamint fejezzék be a munkát a hátralevő, a digitális egységes piacra vonatkozó jogalkotási javaslatokon, beleértve az elektronikus hírközlési adatvédelemre vonatkozó javaslatot, amely az utolsó ahhoz szükséges eszköz, hogy az uniós adatvédelem jogi kerete a jelenlegi jogalkotási ciklus végére naprakész legyen. Az Európai Tanács álláspontjával összhangban a COSAC üdvözli az európai uniós intézmények és a tagállamok folytatódó munkáját a mesterséges intelligenciára vonatkozó összehangolt terven. |

| | | |
| --- | --- | --- |
| | 2.3. | A COSAC üdvözli, hogy a Bizottság „Horizont Európa” javaslata fenntartja a kialakult finanszírozási eszközöket, de új lendületről is gondoskodik mind az Európai Innovációs Tanácsról, mind a kutatás és az innováció erőteljesebb feladatmeghatározása felé mutató ösztönzésekről szólva. A COSAC támogatja a Digitális Európa program kulcsfontosságú képességeinek (nagy teljesítményű számítástechnika, mesterséges intelligencia, kiberbiztonság és fejlett digitális készségek) kiépítését, illetve ezek széles körű felhasználásának biztosítását és hozzáférhetőségét a gazdaság és a társadalom egészében a vállalkozások és a közszféra számára egyformán. Ezenkívül biztosítani kell és az említett kezdeményezések kidolgozásakor megfelelően gondoskodni kell az alapvető jogok és különösen a magánélethez való jog tiszteletben tartásáról és a személyes adatok védelméről. |

| | | |
| --- | --- | --- |
| | 2.4. | A COSAC aggodalommal szemléli, hogy a nemek közötti digitális szakadék tartós fennmaradása hátráltatja az előrelépést ezen a területen. A nők a digitális ágazat valamennyi szintjén alulreprezentáltak Európában. Habár az ágazat gyorsan fejlődik és minden évben több százezer újabb munkalehetőséget kínál, a nők aránya csökken az ágazatban. E fejlemény kiküszöbölése céljából a COSAC támogatja a Bizottság sztereotípiák leküzdésére, a digitális képességekbe történő beruházásra, illetve ezek fejlesztésére, valamint a nők digitális vállalkozásokban és innovációban való részvételének megkönnyítésére irányuló kezdeményezéseit. |

3.   A NYUGAT-BALKÁN, DÉLKELET-EURÓPA ÉS AZ UNIÓ SZOMSZÉDSÁGA

| | | |
| --- | --- | --- |
| | 3.1. | Az EU Tanácsának osztrák elnökségével együtt a COSAC megerősíti, hogy támogatja és erőteljesen elkötelezett egy konkrét, mérhető eredményeket felmutató uniós perspektíva kidolgozása iránt a nyugat-balkáni és délkelet-európai partnerek számára, saját teljesítményükhöz mérten, közös értékek és elvek – demokrácia, jogállamiság, jó kormányzás, a véleménynyilvánítás szabadsága és a médiaszabadság, az emberi jogok tiszteletben tartása, megbékélés és jószomszédi kapcsolatok – mentén, folytatva a korrupció és a szervezett bűnözés elleni küzdelmet. |

| | | |
| --- | --- | --- |
| | 3.2. | A COSAC üdvözli a regionális együttműködésről és a jószomszédi kapcsolatokról szóló közös nyilatkozat, az eltűnt személyekről szóló közös nyilatkozat és a háborús bűncselekményekről szóló közös nyilatkozat aláírását, amelyre 2018. július 10-én, a Londonban rendezett nyugat-balkáni csúcstalálkozón, a berlini folyamat keretében került sor, üdvözli továbbá a Szófiában rendezett 2018. május 17-i EU–Nyugat-Balkán csúcstalálkozón elfogadott kiemelt célkitűzések menetrendjét. A COSAC támogatja az EU Tanácsának osztrák elnökségét a menetrend valóra váltásában. |

| | | |
| --- | --- | --- |
| | 3.3. | A COSAC hangsúlyozza, hogy a következő többéves pénzügyi keretben szükség van megfelelő finanszírozás elkülönítésére az EU lehetséges új tagállamai számára. |

| | | |
| --- | --- | --- |
| | 3.4. | A COSAC elismeri a nyugat-balkáni és délkelet-európai partnerek által tett előrelépéseket, ám megismétli, hogy több erőfeszítésre van szükség az országok reformfolyamatainak felgyorsítása érdekében, beleértve a demokratikus intézmények megerősítését és a közigazgatás reformját, illetve visszafordíthatatlan és tartós eredményeket kell elérni. A COSAC hangsúlyozza, hogy szintén folyamatos és határozott erőfeszítéseket kell tenni a régióban dúló kétoldalú viták – beleértve a határvitákat – megoldása érdekében, ily módon erősítve a régióban a stabilitást és a jólétet. A COSAC üdvözli a régióban bekövetkezett pozitív fejleményeket, elsősorban is a korábbi Macedónia Volt Jugoszláv Köztársaság és Görögország közötti történelmi megállapodást a hosszú ideje tartó névvita kérdésében. |

| | | |
| --- | --- | --- |
| | 3.5. | A COSAC felhívja a nyugat-balkáni és délkelet-európai partnereket, hogy erősítsék ellenálló képességüket a destabilizáló külföldi beavatkozásokkal és félretájékoztatással szemben, valamint szilárdítsák meg stratégiai választásaikat azzal, hogy teljes mértékben csatlakoznak az EU közös kül- és biztonságpolitikájához. |

| | | |
| --- | --- | --- |
| | 3.6. | Hangsúlyozva valamennyi szomszédos ország fontosságát, a COSAC elismeri a keleti partnerség jelentőségét és rámutat, hogy a keleti partnerség csak akkor vihető sikerre, ha valamennyi uniós intézmény, az uniós tagállamok és a keleti partnerségben részt vevő államok maguk is egyesítik erőfeszítéseiket ennek érdekében. A COSAC megismétli, hogy a minszki megállapodások teljes körű végrehajtásáig fenn kell tartani az Oroszország elleni szankciókat. |

| | | |
| --- | --- | --- |
| | 3.7. | A PESCO szerves része a közös biztonság- és védelempolitikának és célja a stabilitáshoz és a biztonsághoz való hozzájárulás az Európai Unió földrajzi környezetében. A COSAC az európai védelem erősítése eszközének tekinti és értékeli ezt az együttműködést. |

4.   BREXIT – A JELENLEGI HELYZET

| | | |
| --- | --- | --- |
| | 4.1. | A COSAC elismeri, hogy az EU 27 tagállamának vezetői az Európai Tanács 2018. október 17-i találkozóján (50. cikk) megerősítették, hogy bizalmuk töretlen Michel Barnier uniós főtárgyalóban és hogy egységes eltökéltségük változatlan. A COSAC hangsúlyozza, hogy fenn kell tartani a belső piac egységességét és az Európai Unió Bíróságának a belső piac elveire vonatkozó joghatóságát. |

| | | |
| --- | --- | --- |
| | 4.2. | A COSAC hangsúlyozza, hogy a nagypénteki megállapodást bármiféle tárgyalás eredményeképpen fenn kell tartani annak érdekében, hogy a polgárok tartós megoldásra számíthassanak. A COSAC hangsúlyozza, hogy szolidaritásra van szükség Írország irányában. |

| | | |
| --- | --- | --- |
| | 4.3. | A COSAC üdvözli a kilépési megállapodás tervezetét és ösztönzi az Unió főtárgyalóját, hogy folytassa erőfeszítéseit a jövőbeli kapcsolatrendszerről szóló politikai nyilatkozatra irányuló megállapodás elérésére. |

| | | |
| --- | --- | --- |
| | 4.4. | A COSAC hangsúlyozza a brexit utáni Egyesült Királysággal való parlamentközi együttműködés fontosságát, és meg fogja vizsgálni, hogy a kilépési megállapodás megkötése, valamint az EU és az Egyesült Királyság közötti kapcsolatok jövőbeli keretének tisztázása után milyen lehetőségek nyílnak saját együttműködésének folytatására az Egyesült Királysággal. |

5.   ÉGHAJLAT-POLITIKA ÉS ENERGIAUNIÓ

| | | |
| --- | --- | --- |
| | 5.1. | A COSAC megerősíti, hogy az Európai Unió és tagállamai elkötelezettek a Párizsi megállapodás hatékony és teljes körű végrehajtása, illetve amellett, hogy továbbra is vezető szerepet töltenek be az éghajlatváltozás elleni küzdelemben, beleértve a függőben levő uniós jogalkotási javaslatok elfogadását. A megállapodás változatlanul az éghajlatváltozás hatékony kezelését célzó globális erőfeszítések sarokköve. Az Éghajlatváltozási Kormányközi Testület (IPCC) legutóbbi jelentése alapján a COSAC hangsúlyozza, hogy szükséges a globális hőmérséklet-emelkedés ipari kort megelőző szinthez képest jóval 2 °C fok alatt tartása, valamint további erőfeszítéseket kell tenni 1,5 °C-ra történő csökkentése érdekében. |

| | | |
| --- | --- | --- |
| | 5.2. | A COSAC üdvözli az energiaunió tervét, valamint a biztonságosabb és fenntartható energiapolitikára irányuló valamennyi erőfeszítést. A COSAC támogatja az átfogó megközelítést, amely az Európai Uniót az éghajlatváltozás elleni küzdelem frontvonalába helyezi és fokozza a megújuló energiák termelését. Előretekintve a 2018. december 3–14. között Lengyelországban megrendezendő COP24-re, a COSAC reméli, hogy a Párizsi Megállapodás tekintetében ambiciózus és átfogó végrehajtási szabályokat fogadnak majd el. |

| | | |
| --- | --- | --- |
| | 5.3. | A COSAC véleménye szerint az energiaunió terve alapvető hozzájárulás lehet a Párizsi Megállapodás célkitűzéseinek megvalósításához. A COSAC külön is hangsúlyozza, hogy a megújuló energiák termelése hozzájárul a Párizsi Megállapodás célkitűzéseinek az eléréséhez. Ugyanakkor a megújuló energiák használata csökkenti az Európai Unió energiaimporttól való függőségét. |

| | | |
| --- | --- | --- |
| | 5.4. | A COSAC támogatja a tiszta energiáról szóló csomag gyors és átfogó elfogadásához vezető intézkedéseket, elsősorban is minden olyan lépést, amelynek következtében létrejöhet a belső energiapiac, valamint javítja az Európai Unió kockázatokra való felkészülését. Ezenkívül a COSAC üdvözli az energiaunió irányítási rendszerének létrehozását, amely egyetlen keretbe vonja össze az éghajlat- és az energiaügyi tervezést, mert így létrejöhet az az együttműködést szolgáló mechanizmus, amellyel ellenőrizhető az Unió 2030-as éghajlat- és energiapolitikai célkitűzéseinek a végrehajtása. |

| | | |
| --- | --- | --- |
| | 5.5. | A COSAC megállapítja, hogy nem egy tagállam csak egyetlen energiaszolgáltatóra hagyatkozik, ami kihívást jelent az Európai Unió – a világ legnagyobb energiaimportőre – számára. A COSAC támogat minden, az Európai Unió saját energiaforrásainak maximális – az éghajlati célokkal teljes összhangban történő – kiaknázására, valamint a biztonságos energiaellátás megteremtésére irányuló erőfeszítést, és sürgeti az energiaforrások diverzifikálását. A COSAC rámutat, hogy a környezetvédelmet és a megújuló energiák termelésének fokozását szolgáló eddigi intézkedések az Európai Unió versenyképességéhez is hozzájárulnak. Ezzel összefüggésben a COSAC hangsúlyozza a kutatás és a fejlesztés fontosságát. A COSAC továbbá támogatja az új energetikai technológiák és az innovatív megoldások előtérbe helyezését. |

| | | |
| --- | --- | --- |
| | 5.6. | Az energiának elérhetőnek kell maradnia a polgárok és a vállalkozások számára. Támogatva az éghajlat és a környezet védelmét szolgáló terveket, a COSAC hangsúlyozza, hogy biztosítani kell az ipar és a vállalkozások fenntartható jövőjét, illetve a tisztességes versenyt. Nem szabad szem elől téveszteni az energia hozzáférhetőségét és az európai ipar versenyképességét. Az energiaigényes iparágak sajátos szükségleteit figyelembe kell venni. |

| | | |
| --- | --- | --- |
| | 5.7. | A COSAC megismétli, hogy az éghajlatváltozás elleni küzdelmet az Európai Unió környezetvédelmi politikája egyik kulcsfontosságú elemének kell tekinteni a jövőben is. Ugyanakkor nem szabad elfeledkezni a környezetszennyezés egyéb okairól sem. Ezzel összefüggésben a COSAC megállapítja, hogy a műanyagok és különösen a műanyag mikrorészecskék jelentősen hozzájárulnak a környezetszennyezéshez, különösen a belvizekben és az óceánokban. A COSAC fontosnak tartja a műanyagszennyezés elleni küzdelem fokozását és a mikroműanyagok felhasználásának leállítását számos termékcsoport esetében. A COSAC egyetért a műanyagszemét – és különösen az egyszer felhasználható műanyagok – kiküszöbölésére irányuló intézkedésekkel. |

| | | |
| --- | --- | --- |
| | 5.8. | A COSAC üdvözli az Európai Unió LIFE programjának körébe tartozó tevékenységeket, amelyek az egész Unióban támogatják az éghajlattal kapcsolatos fellépést, valamint a környezet és a természet megóvását szolgáló projekteket. A COSAC hangsúlyozza a hasonló projektek fontosságát. |

6.   A POLGÁRAIHOZ KÖZELEBBI, ÁTLÁTHATÓ EURÓPAI UNIÓ A KÖZELGŐ EURÓPAI PARLAMENTI VÁLASZTÁSOK FÉNYÉBEN

| | | |
| --- | --- | --- |
| | 6.1. | A COSAC hangsúlyozza, hogy a szubszidiaritás elvek kulcsszerepet játszik abban, hogy az Európai Unió közelebb kerüljön polgáraihoz. A döntéseket a lehető legnyilvánosabban és a polgárokhoz a lehető legközelebb eső szinten kell meghozni. |

| | | |
| --- | --- | --- |
| | 6.2. | A COSAC üdvözli a szubszidiaritással, az arányossággal és a „kevesebbet hatékonyabban” kérdésével foglalkozó munkacsoport jelentését, valamint az Európai Bizottság „A szubszidiaritás és az arányosság elve szerepének megerősítése az uniós politikai döntéshozatal során” című közleményét és a szubszidiaritás aktívabbá és láthatóbbá tételét célzó, benne foglalt ajánlásokat. |

| | | |
| --- | --- | --- |
| | 6.3. | A COSAC hangsúlyozza, hogy a nemzeti parlamentek megfelelő bevonása az európai szintű politikai döntéshozatalba és jogalkotási folyamatba igen nagy jelentőségű a magas fokú átláthatóság, hatékonyság és a köz általi elfogadottság megteremtése szempontjából. A COSAC ösztönzi az uniós intézményeket, a nemzeti és regionális parlamenteket, a regionális és helyi hatóságokat, a civil társadalmat, hogy dolgozzanak vállvetve a parlamentek, a hatóságok és a polgárok közötti eszmecsere javítása érdekében. |

| | | |
| --- | --- | --- |
| | 6.4. | A COSAC üdvözli az Európai Bizottságnak a regionális és helyi hatóságokkal való kommunikáció bővítésére és – általános konzultációk segítségével – sajátosságaik figyelembevételére irányuló javaslatait. A COSAC felhívja a regionális és helyi hatóságokat, hogy erősítsék kapcsolattartásukat az Európai Bizottsággal. |

| | | |
| --- | --- | --- |
| | 6.5. | A COSAC a szubszidiaritással, az arányossággal és a „kevesebbet hatékonyabban” kérdésével foglalkozó munkacsoport jelentését, valamint az Európai Bizottság „A szubszidiaritás és az arányosság elve szerepének megerősítése az uniós politikai döntéshozatal során” című közleményét jó alapnak tekinti a további eszmecserékhez. Tekintettel a COSAC által a LVIII. COSAC-ülés következtetéseiben a munkacsoport felállítási folyamatával kapcsolatban kifejtettekre, a COSAC hangsúlyozza annak fontosságát, hogy a nemzeti parlamenteket és az Európai Parlamentet felkérjék az említett eszmecserékben való aktív részvételre. Ezeknek az eszmecseréknek többek között szólniuk kell a szubszidiaritási ellenőrzés keretében készülő, indokolással ellátott vélemények nyolchetes benyújtási határidejének meghosszabbításáról, a szüneti időszakokat nem beszámítva és megvizsgálva egy tizenkét hetes határidő bevezethetőségét, továbbá arról, hogy a nemzeti parlamentek indokolással ellátott véleményükben kapjanak-e lehetőséget álláspontjuk kifejtésére az arányosság és a jogalap kérdéséről a javasolt jogalkotás kapcsán, figyelemmel arra, hogy bizonyos módosításokra a Szerződések megváltoztatása nélkül is mód van. A COSAC ismételten nagyra értékeli, hogy az úgynevezett „zöldkártya” mechanizmus az Európai Bizottság és a nemzeti parlamentek közötti politikai párbeszéd bővítését szolgálja. |

| | | |
| --- | --- | --- |
| | 6.6. | A COSAC üdvözli az uniós intézmények nagyobb átláthatóság érdekében tett erőfeszítéseit. Ezzel összefüggésben a COSAC üdvözli a Tanács folyamatban levő erőfeszítéseit jogalkotási átláthatóságot szolgáló saját normáinak felülvizsgálatára, ahogyan üdvözli az európai ombudsman és a nemzeti parlamentek fokozott átláthatóságot sürgető felhívásait is. A COSAC szoros figyelemmel fogja követni a Tanács eszmecseréit, és felhívja a Tanácsot, hogy megfelelő időben tájékoztasson az ezek során elért előrelépésekről, valamint megismétli a COSAC LVIII. (észtországi) plenáris ülésén tett hozzájárulásának 2.8. pontjában, illetve az LIX. (bulgáriai) plenáris ülésén tett hozzájárulása 2.6. és 2.7. pontjában kifejtett következtetéseit. Az Európai Bizottság kötelező átláthatósági nyilvántartásra irányuló javaslatával kapcsolatban a COSAC felhívja valamennyi érintett felet a kérdés konstruktív megvizsgálására. |

| | | |
| --- | --- | --- |
| | 6.7. | A COSAC hangsúlyozza, hogy az Európai Unió polgárainak európai parlamenti képviselete szabad és tisztességes választásokon alapszik. Az európai szintű politikai pártok közvetlen kapcsolatot jelentenek a polgárok és a politikai rendszer között, hozzájárulnak az átláthatósághoz és az Európai Unió döntéshozatali folyamatainak jobb megértéséhez. |

| | | |
| --- | --- | --- |
| | 6.8. | A 2019. május 23–26. között sorra kerülő legközelebbi európai választásokra tekintettel a COSAC értékeli az európai uniós intézmények által a demokratikus reziliencia erősítése érdekében kifejtett erőfeszítéseket Európában. Az átláthatóság erősítése az online politikai hirdetésközlés területén, a félretájékoztató kampányok elleni fellépés, az európai politikai pártok finanszírozására vonatkozó szabályozás javítása és a kiberbiztonság fokozása fontos intézkedések a szabad és tisztességes választásokra leselkedő új típusú fenyegetések hatékony leküzdése érdekében. |

| | | |
| --- | --- | --- |
| | 6.9. | A COSAC ösztönzi valamennyi európai polgárt a közelgő európai választásokban való aktív részvételre. Ezenkívül a COSAC emlékeztet rá, hogy az Európai Unió minden egyes polgárának joga, hogy közvetlenül – többek között az európai polgári kezdeményezés révén – részt vegyen az Unió demokratikus életében. |

---

[(1)](#ntc1-C_2019012HU.01000101-E0001)  COM(2018) 634 final, COM(2018) 633 final és COM(2018) 631 final.

---